Успешно приключи одита по стандарта FSC в държавните гори в Кюстендилско | Новини
Успешно приключи одита по стандарта FSC в държавните гори в Кюстендилско
Държавните ловни стопанства „Осогово” и „Кюстендил” са положили завидни усилия за покриване на новите изисквания на FSC стандарта за горска сертификация. Това е основното заключение на международната одиторска компания Soil Association след приключилия 3-дневен независим одит по прилагането на стандарта в двете териториални поделения на Югозападното държавно предприятие.
С особено внимание е извършено определянето и отделянето на 10% от държавните гори, където няма да се допуска човешка намеса. Това са основно стари гори във вододайните зони на град Кюстендил, съобщиха от пресцентъра на пдприятието. Спазват се и строгите изисквания за опазване на стари хралупести и изсъхнали дървета, както и за недопускане на сечи през размножителния период на застрашени от изчезване видове птици, гласи докладът. Отчетено е подобрение и при оформянето на документацията и повишаване прозрачността на управление на двете стопанства.
Спешни мерки са изискани от одиторите най-вече за осигуряване на безопасни и здравословни условия на труд на работниците в горите. За целта е необходимо да се подобри контролът от двете стопанства по отношение използването на защитно облекло и прилагането на безопасна технология на сеч.
Горската сертификация по FSC е пазарен механизъм, който благодарение на международния контрол дава най-високи гаранции на потребителите, че закупуват дървесина от отговорно управлявани гори. Именно увеличаващото се търсене на сертифицирана дървесина и растящите очаквания на обществото за по-устойчиво стопанисване на горите налагат сертификация на всички държавни гори в Югозападна България като един от основните приоритети на ЮЗДП.
горски сертификат гори Кюстендилско Югозападно държавно предприятие
Горски стражар бракониерствал, докато бил в болнични